Liv Monica Bargem Stubholt

Liv Monica Bargem Stubholt (født 1961) er en norsk politiker (Sp) og forretningsadvokat som er partner i Advokatfirmaet Selmer. Hun er aktiv i energisektoren og i havbruksnæringen. 

Hun var var statssekretær i Utenriksdepartementet og deretter i Olje- og energidepartementet i Jens Stoltenbergs andre regjering.

 Utdanning 
Stubholt er utdannet jurist fra Universitetet i Oslo. Hun har tilleggsutdanning innen europarett og rettsinformatikk. 

 Virke 
Hun har arbeidet som advokat fra 1988 og var partner i Advokatfirmaet BAHR fra 2000 til 2005 og Advokatfirmaet Hjort fra 2013 til 2015.

Hun ble ansatt som investeringsdirektør i Aker ASA i 2009 og var konsernsjef i Aker Seafoods ASA i 2010. Hun har vært styreleder og senere daglig leder i Aker Clean Carbon (teknologi for karbonfangst). I perioden 2012–2014 var hun direktør i konsernledelsen i Kværner ASA.

Stubholt var styremedlem i aluminiumsselskapet Norsk Hydro ASA (fra 2010-2018) og hun er tidligere styreleder i vannkraftselskapet Varanger Kraft AS. Nå er hun styreleder i Hafslund Oslo Celsio AS (fjernvarme og energi fra restavfall), Morrow Batteries ASA (batteriproduksjon) og i Silex Gas Norway AS (med eierskap i Gassled). Stubholt er nestleder i styret i børsnoterte Vår Energi og styremedlem i EnQuest Plc i Storbritannia og i tyske VNG AG. 

I 2016-2020 var Stubholt styreleder for Norsk-Russisk Handelskammer. I et debattinnlegg i Aftenposten i 2017 ytret hun bekymring for at «handelssanksjoner [får] større virkning enn tilsiktet», og tok til orde for at Norge og Russland burde «engasjere seg diplomatisk for å gi grunnlag for å trappe ned sanksjoner, og styrke samarbeidet mellom næringslivet på begge sider av grensen.»  

Hun var styreleder for RN Nordic Oil AS fra mars 2016 til november 2019, et datterselskap av det russiske statskontrollerte oljeselskapet Rosneft.

Hun høstet kritikk i 2010 etter avsløringer i WikiLeaks om at hun hadde arbeidet mot amerikanske oljeselskaper for å undergrave miljøfaren ved å åpne for oljeleting i Lofoten og Vesterålen. Den amerikanske ambassadøren til Norge, Benson K. Whitney, er sitert i de lekkede dokumentene. 

«Stubholt gjentok at støtte fra en klimabevisst opinion var nødvendig før Nordland og Troms kunne åpnes» og «hun hintet om at amerikanske energiselskap burde involvere seg offentlig for å kvele bekymringer om at oljeutvinning ville være skadelig for miljøet». 

Hun var tidligere styremedlem Norsk-Tysk Handelskammer.

Stubholt var medlem i Energikommisjonen (NOU 2014:3) og nestleder i Europautredningen, som utredet Norges avtaler med EU (NOU 2012:2) etter oppnevning fra  Utenriksdepartementet. Hun ledet Hav21 - det regjeringsoppnevnte strategiutvalget som i 2012 avla en rapport om prioriteringer for forskning på havet og havets ressurser.

Hun var tidligere medlem av Forskningsrådets Divisjonsstyre for energi miljø og ressurser. Hun er i dag rådsmedlem for avdeling for energirett og hun bidro til å få etablert tilknyttet havbruksfaget  på juridisk fakultet ved universitetet i Oslo. Hun er medlem av Advokatforeningens lovutvalg for miljø, klima og bærekraft.

Stubholt var statssekretær fra 2005 til 2009 i Jens Stoltenbergs første rødgrønne flertallsregjering først som statssekretær for utenriksminister Jonas Gahr Støre (som representant for Senterpartiet) og senere som statssekretær i Olje- og energidepartementet for statsråd Åslaug Haga og senere for Terje Riis-Johansen. Hun var med å stifte Tankesmien Agenda i 2014 og satt i styret 2014–2015. I perioden 1995 til 1997 var hun rådgiver for Senterpartiets stortingsgruppe for saker i Finanskomiteen.

Hun var tidligere medlem i rådet for Fridtjof Nansens Institutt. Stubholt er styremedlem i det internasjonale styret i World Ocean Council, en næringslivsorganisasjon for ansvarlig næringsvirksomhet i havnæringene.  Hun var medlem av rådet i «International Crisis Group» 2012–2014.

 Referanser 

 Eksterne lenker 

 Regjeringen.no om Liv Monica Bargem Stubholt
 Om Stubholt, fra nettsted for advokatfirmaet Selmer.

Kategori:Norske advokater
Kategori:Statssekretærer fra Sp
Kategori:Statssekretærer i Regjeringen Stoltenberg II
Kategori:Personer tilknyttet Akergruppen